Lex csicska: Kósa „hazarendelheti” Brüsszelből Orbán Viktort
2017-06-20 17:24:00
A meghirdetetthez képest változhat Orbán Viktor pénteki brüsszeli programja. Kósa Lajos, a Fidesz frakcióvezetője még mérlegeli, hogy „hazarendeli-e” a miniszterelnököt az uniós csúcsról - tájékoztatta a Fidesz parlamenti frakciójának vezetése az atv.hu-t.
Kósa Lajos, ha indokoltnak látja, dönthet így is, a brüsszeli program előkészítéses fázisban van
- mondták munkatársunknak.
Előtte az MTI megkeresésére Havasi Bertalan, a kormányfő sajtófőnöke, annak kapcsán, hogy az ATV Híradója szerint a brüsszeli EU-csúcs pénteki munkaülése, illetve a plakáttörvényről szóló budapesti parlamenti szavazás időben egybeesik majd, azt tudatta: Orbán Viktor a Fidesz-frakció tagjaként, a frakcióvezető utasításának megfelelően fog eljárni.
Havasi Bertalan hozzátette: teljesen logikus, hogy ha Orbán Viktor Brüsszelben tárgyal, akkor nem tud Budapesten szavazni, és ez fordítva is igaz; a döntés hamarosan meg fog születni.